Med utgangspunkt i politiske føringar og økonomiske rammer som er gitte gjennom Nasjonal transportplan for 2006–2015 og i påfølgjande handlingsprogram for stamvegnettet, vert E18 mellom Harebakken og Rannekleiv trafikktryggleiksmessig oppgradert i løpet av 2008. I 2006 vart fyrste del av strekninga mellom Stoa og Rannekleiv opprusta med midtrekkverk og forbikøyringsfelt. Midtrekkverk mellom Harebakken og Stoa er planlagt i 2007–2008. Desse tiltaka vil betre trafikktryggleiken og framkomsten på strekninga. Det vert òg etablert midtdelar på strekninga mellom Grimstad og Kristiansand som del av det pågåande OPS-prosjektet. I Aust-Agder er det dei seinare åra gjort vesentlege utbetringar av E18 mellom Telemark grense og Risør, med ny to- og trefeltsveg og midtrekkverk på delar av strekninga. Ut frå trafikkmengda på strekninga som i dag ligg på ca. 5 500 ÅDT, er standarden rekna for å vere tilfredsstillande i mange år framover. Vidare utbygging av E18 mellom Risør og Arendal er ikkje prioritert i Nasjonal transportplan for perioden 2006–2015. Strekninga vert vurdert ved revisjonen av Nasjonal transportplan for perioden 2010–2019. Dersom utbygging av strekninga vert prioritert, vil planlegginga ta utgangspunkt i gjeldande stamvegnormalar. I dag tilseier desse at det skal byggjast firefeltsveg når årsdøgntrafikken er rekna å vere over 10 000 køyretøy 20 år etter trafikkopning. Dersom strekninga mellom Risør og Arendal vert prioritert i Nasjonal transportplan 2010–2019, vert standardval gjort gjennom ein ordinær planprosess, som m.a. legg til grunn trafikktal og prognosar for strekninga. Regjeringa har vedteke at større byggjeprosjekt skal underleggjast kvalitetssikring i ein tidleg fase, såkalla KS 1. E18 gjennom heile Telemark og fram til Grimstad vert gjenstand for ei slik konseptvurdering.